Langenin sijainti Offenbachin piirikunnassa. Pienemmässä kuvassa piirikunnan sijainti Hessenin osavaltiossa.
**Langen** on kaupunki Offenbachin piirikunnassa Hessenin osavaltiossa Saksassa. Se on osa Frankfurt am Mainin eteläistä esikaupunkialuetta.

Maantiede
---------

Langenin kaupungintalo
Langen sijaitsee Hessenin eteläosassa noin 15 kilometriä Frankfurt am Mainin keskustasta etelään ja suunnilleen saman verran Offenbach am Mainista lounaaseen. Langenin eteläpuolella sijaitsee Darmstadt, josta etäisyys Langeniin on niin ikään noin 15 kilometriä.

Langen koostuu kaupunginosista Altstadt, Zentrum, Neurott, Nordend, Linden ja Oberlinden sekä Steinberg. Langenin kaupunkirakenne on varsin yhtenäinen. Asutus on keskittynyt kunnan hallinnollisen alueen keskiosaan, jonka luoteis- ja kaakkoispuoliset alueet ovat suhteellisen metsäisiä.

Historia
--------

Langenin alueella on asuttu jo kivikaudella. Alemannit perustivat sinne kylän 400-luvulla ja ensimmäinen asiakirjamaininta paikkakunnasta on vuodelta 834 muodossa Langungon. Paikkakunnan merkitystä lisäsi sijainti kahden tärkeän kauppareitin risteyksessä. Langenin koillispuolella sijaitsevaan Dreieichiin perustettiin keskiaikana ylimystölle tarkoitettu metsästysalue, joka ulottui myös Langeniin. Paikkakunta suojattiin 1330-luvulla linnoituksella, josta on säilynyt muun muassa kaksi tornia. Langenista tehtiin kauppala 1813 ja kaupunki 1883. Liikenteellisesti suotuisa sijainti avitti kaupungin kehitystä ja se kytkettiin rautatieverkkoon 1846. Langenin väkiluku oli 1900-luvun alussa noin 5 600. Ensimmäisen maailmansodan jälkeen Ranskan joukot miehittivät kaupungin, miehitys kesti vuoteen 1930. Kansallissosialismin aikana Langenin synagoga tuhottiin ja toisen maailmansodan jälkeen Yhdysvaltain joukot miehittivät kaupungin. Langen oli säästynyt sodan tuhoilta, ja sinne virtasi asukkaita läheisistä suurkaupungeista. 1950-luvulla rakennettiin täysin uusin asuinalue, Oberlinden

Langenissa on 1900-luvun jälkipuoliskolla rakennettujen asuinalueiden ohella useita historiallisia ristikkotaloja. Kirkoista huomattavimpia on 1879–1883 rakennettu Evangelische Stadtkirche Langen (Langenin evankelinen kaupunginkirkko). Sen 54 metriä korkea torni on Langenin maamerkki.

Talous ja liikenne
------------------

Langenissa toimii useita huipputeknologian yrityksiä. Langen kuuluu Frankfurt am Mainin paikallisjunaliikenteen piiriin, sen rautatieaseman nimi on Bahnhof Langen (Hess). Moottoritie BAB 3 kulkee kaupungin pohjoispuolitse ja BAB 5 länsipuolitse. BAB 661 kulkee kaupungin alueen halki keskustan itäpuolitse. Kokoojatienä ja kaupungin pohjoispuolisena ohitustienä toimii Bundesstraße 486. Frankfurt am Mainin kansainvälinen lentoasema sijaitsee Langenin luoteispuolella.

Lähteet
-------

1. ↑  Statistik Hessen : Tabellen Bevölkerung : Die Bevölkerung in den hessischen Gemeinden am 31.12.2021 *Statistik.hessen.de*. Hessisches Statistisches Landesamt.  Arkistoitu 2.4.2019. Viitattu 28.6.2022. (saksaksi)
2. ↑  Entfernung von Langen nach\_ *Luftlinie.org*. Viitattu 15.7.2022. (saksaksi)
3. 1 2  Von Langungon bis Langen *Langen.de*. Stadt Langen - Der Magistrat. Viitattu 15.7.2022. (saksaksi)
4. ↑  In Langen schnell am Ziel *Langen.de*. Stadt Langen - Der Magistrat. Viitattu 15.7.2022. (saksaksi)

Aiheesta muualla
----------------

* Langen, Hessen, Saksa — Sunrise, Sunset, and Daylength

CommonsCommons
Wikimedia Commonsissa on kuvia tai muita tiedostoja aiheesta **Langen (Hessen)**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Langen (Hessen) 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat

 |
|  |
| Maantieteelliset | 
* MusicBrainz area

 |

 |